Aquest tràmit es pot sol·licitar del 6 de març al 31 de març de 2017.
Les organitzacions sol·licitants han d'annexar a la Sol·licitud, emplenada d'acord amb el formulari normalitzat, la documentació següent:
Documentació relativa a la personalitat jurídica de l'organització sol·licitant:
a) Còpia compulsada escanejada del CIF de l'organització sol·licitant;
b) Còpia compulsada escanejada de la documentació que acrediti la personalitat jurídica de l'entitat sol·licitant, inscrita al registre corresponent;
c) Còpia compulsada escanejada del DNI de la persona signatària de la sol·licitud;
d) Còpia compulsada escanejada de la documentació acreditativa de la representació amb què actua la persona signatària, degudament inscrita al registre corresponent, si escau;
e) Formulari de sol·licitud de transferència bancària degudament emplenat.
Aquest formulari ha d'estar segellat i signat per l'entitat bancària.
f) Fotocòpia dels estatuts de l'organització internacional de la qual és membre l'organització catalana;
g) Còpia compulsada escanejada del rebut corresponent al pagament de la quota de membre o qualsevol altre document que acrediti la seva condició de membre;
h) Documentació que acrediti que l'organització és una entitat declarada d'utilitat pública, si s'escau;
i) Documentació que acrediti que algun dels membres de l'organització sol·licitant tingui condició de càrrec electe de l'organització internacional a la qual pertany, si s'escau;
Documentació relativa a l'activitat objecte de l'ajut:
a) Memòria explicativa i detallada de l'activitat objecte de la sol·licitud de l'ajut;
b) Pressupost detallat d'ingressos i despeses, amb indicació de l'import de l'ajut sol·licitat que ha de correspondre amb les despeses subvencionables objecte d'aquests ajuts;
c) Si s'han demanat i/o obtingut altres ajuts públics o privats per a les mateixes despeses subvencionables, el nom de l'/les entitat/s concedent/s i la/es quantitat/s sol·licitada/es i/o obtinguda/es;
El compliment dels requisits que siguin d'aplicació a cada organització sol·licitant s'acredita amb les declaracions responsables que consten incloses en el model de formulari normalitzat de sol·licitud.
Per obtenir la condició d'entitats beneficiàries dels ajuts, les entitats sol·licitants han de complir els requisits següents:
a) Estar legalment constituïdes i inscrites en el registre corresponent;
b) Estar al corrent del compliment de les obligacions tributàries davant l'Administració de la Generalitat de Catalunya i l'Administració General de l'Estat i de les obligacions davant la Seguretat Social;
c) Complir la normativa sobre propietat intel·lectual, en cas que la realització de l'activitat i objecte de l'ajut utilitzi qualsevol element susceptible de generar drets d'autor;
d) No trobar-se en cap de les circumstàncies que preveu l'article 13 de la Llei 38/2003, de 17 de novembre, general de subvencions;
e) Haver adaptat els estatuts segons la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, i a la Llei 5/2011, del 19 de juliol, de modificació de l'anterior, si escau;
f) Haver complert el deure de presentar els comptes anuals davant del protectorat, d'acord amb l'article 336-3 del llibre tercer del Codi civil de Catalunya, aprovat per la Llei 4/2008, de 24 d'abril, si escau;
g) Respectar el que estableix la Llei 17/2015, de 21 de juliol, d'igualtat efectiva de dones i homes;
h) No haver estat mai objecte de sancions administratives fermes ni de sentències fermes condemnatòries perquè han exercit o tolerat pràctiques laborals considerades discriminatòries per raó de sexe o de gènere;
i) Donar compliment als principis ètics i les regles de conducta establertes a la base 25 i als quals les persones beneficiàries de subvencions o ajuts han d'adequar la seva activitat;
j) No haver rebut altres ajuts o subvencions concedits per al mateix objecte per qualsevol departament de la Generalitat de Catalunya durant l'any de la convocatòria.
El procediment de concessió dels ajuts objecte d'aquestes bases es tramita d'acord amb el règim de concurrència competitiva.
Les sol·licituds, acompanyades de la documentació requerida, han de ser formalitzades per la persona representant legal per via telemàtica a l'adreça de correu electrònic de la FOCIR [EMAIL], i segons el formulari de sol·licitud, de memòria i de pressupost que consten a la pàgina web de la referida entitat, http://focir.cat.
Les sol·licituds s'han d'emplenar seguint els formularis normalitzats de sol·licitud i de memòria i pressupost que es poden descarregar d'Internet a través de l'enllaç indicat per l'entitat col·laboradora.
El termini per resoldre i notificar és de 6 mesos a comptar des de l'endemà de la data de publicació de la convocatòria.
La resolució correspon a la persona titular de la Secretaria General de Diplocat.
La resolució es notifica a les organitzacions interessades mitjançant la web de l'entitat col·laboradora que s'indiqui a la convocatòria.
Contra aquesta resolució de concessió dels ajuts, que exhaureix la via administrativa, es pot interposar un recurs potestatiu de reposició davant l'òrgan que l'ha dictada en el termini d'un mes des de la seva publicació a la web de l'entitat col·laboradora ( http://focir.cat.), d'acord amb el que preveuen els articles 112.1, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé directament un recurs contenciós administratiu davant dels jutjats contenciosos administratius de Barcelona en el termini de dos mesos des de la seva publicació al DOGC, de conformitat amb els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.
a) El total de l'import sol·licitat en cap cas podrà superar els 5.000 € anuals per entitat.
b) Per optar als ajuts, les entitats han de co-finançar un mínim d'un 20% del cost total de les despeses subvencionables (transport i allotjament).
La dotació màxima destinada als ajuts està condicionada a l'existència de crèdit adequat i suficient per a finançar les obligacions derivades de la seva convocatòria en l'exercici pressupostari corresponent.
En cap cas, l'import de l'ajut concedit pot ser d'una quantia que, aïlladament o en concurrència amb subvencions d'altres entitats, ajuts, ingressos o recursos, superi el cost de l'activitat a desenvolupar per l'entitat beneficiària.
El pagament de l'ajut s'ha d'efectuar mitjançant transferència bancària al compte corrent indicat amb aquesta finalitat per les organitzacions beneficiàries.
El lliurament dels ajuts correspon a l'entitat col·laboradora previ desemborsament per part de Diplocat.
El pagament de l'import corresponent de cada un dels ajuts es fa de manera següent:
a) El 60% de l'import concedit, en el termini de tres mesos de la resolució de concessió de l'ajut;
b) El 40% restant de l'import concedit, una vegada presentat el compte justificatiu, sempre i quan s'hagi complert l'obligació prevista a la base 18.1.
En cas contrari es pagarà només el 30%.
Els ajuts estan sotmesos al règim fiscal i impositiu vigent.
Si en el procés d'execució, la persona beneficiària no genera la despesa prevista en el pressupost, caldrà que retorni el romanent.
Si la despesa és inferior al primer pagament del 60% de total atorgat, la persona beneficiària retornarà el romanent corresponent.
Si la despesa és superior al 60% però inferior al 100%, el romanent serà descomptat del segon pagament a la persona beneficiària.
Les entitats beneficiàries, 15 dies abans de l'execució de l'activitat, comunicaran per correu electrònic a l'entitat col·laboradora l'inici de l'activitat, amb una breu descripció i programació de les actuacions previstes.
Les organitzacions beneficiàries dels ajuts han de justificar a l'entitat col·laboradora l'execució efectiva de l'activitat abans del 31 de gener de l'any posterior a l'exercici de l'activitat, mitjançant el model normalitzat publicat al web de l'entitat col·laboradora.
S'estableix com a modalitat de justificació el compte justificatiu amb aportació de justificants de despesa, d'acord amb el que estableix l'Ordre ECO/172/2015, de 2 de juny, sobre les formes de justificació de subvencions.
L'òrgan concedent pot ampliar aquest termini, en els termes i condicions previstes a l'article 32 de la Llei 39/2015, d'1 d'octubre, del procediment administratiu comú de les administracions públiques.
La presentació del compte justificatiu anirà acompanyada dels justificants de despesa, que ha d'incloure la documentació següent:
a) Una memòria explicativa, del compliment de la finalitat de l'actuació objecte d'ajut, amb indicació de les activitats realitzades i dels resultats obtinguts.
En especial, caldrà justificar l'assistència a les reunions, congressos, conferències, assemblees o actes que són objecte de l'ajut, i com s'ha materialitzat la projecció de Catalunya a nivell internacional.
b) Una memòria econòmica, justificativa del cost de les activitats dutes a terme on hi consti:
Una relació classificada de les despeses de les activitats, amb identificació del creditor, número de factura o document de valor probatori equivalent en el tràfic mercantil, l'import, la data d'emissió i (si escau) la data de pagament; Si la subvenció s'atorga d'acord amb un pressupost s'ha de presentar una liquidació del pressupost on s'indiqui i, en el seu cas, es motivin les desviacions al respecte al pressupost inicial;
Les factures de les despeses imputables a la subvenció o documents de valor probatori equivalent en el tràfic jurídic mercantil o amb eficàcia administrativa, i si escau, la documentació acreditativa del pagament, consistent en extracte bancari o, en el cas de pagament efectiu, documentació acreditativa de la percepció de l'import per part del creditor.
Caldrà que les organitzacions beneficiàries justifiquin el 100% de les despeses subvencionables, de les quals, un màxim de 5.000 euros que representin un màxim del 80% de la despesa, seran l'objecte de l'ajut –sens perjudici del que disposa la base 5.2-.
Transcorregut el termini establert de justificació sense que s'hagi presentat davant de l'entitat col·laboradora, es requerirà l'organització beneficiària perquè, en el termini improrrogable de 15 dies hàbils, la presenti.
La presentació de la justificació en el termini addicional que estableix aquest apartat no eximeix l'entitat beneficiària de les sancions que corresponguin d'acord amb la Llei general de subvencions i el Text refós de finances públiques de Catalunya.
Si els documents presentats com a justificació són incorrectes o incomplets, es comunicarà de manera fefaent a l'organització interessada la necessitat d'esmenar les anomalies detectades en un termini màxim de deu dies hàbils, a comptar de l'endemà de la notificació, amb l'advertiment que, si no ho fa, es procedirà a la revocació de l'ajut i, si s'escau, al reintegrament de la bestreta.